INET บวกกว่า 3% ตั้งเป้ารายได้ปีนี้โต 30% เล็งปันผลพิเศษ
INET บวกกว่า 3% ตั้งเป้ารายได้ปีนี้โต 30% เล็งปันผลพิเศษให้ผู้ถือหุ้น-ลงทุนต่อ โดย ณ เวลา 11.33 น. ราคาอยู่ที่ 4.54 บาท บวก 0.14  บาท หรือ 3.18% สูงสุดที่ 4.56  บาท ต่ำสุดที่ 4.44 บาท มูลค่าซื้อขายที่ 86.03 ล้านบาท
20 มิ.ย. 2560

ผู้สื่อข่าวรายงานว่า ราคาหุ้น บริษัท อินเทอร์เน็ตประเทศไทย จำกัด (มหาชน) หรือ INET ล่าสุด ณ เวลา 11.33 น. ราคาอยู่ที่ 4.54 บาท บวก 0.14 บาท หรือ 3.18% สูงสุดที่ 4.56 บาท ต่ำสุดที่ 4.44 บาท มูลค่าซื้อขายที่ 86.03 ล้านบาท ขณะที่ดัชนีตลาดหุ้นไทยโดยรวมลบ 0.09%

นางมรกต กุลธรรมโยธิน กรรมการผู้จัดการ INET เปิดเผยว่า แนวโน้มผลการดำเนินงานในไตรมาส 2/60 บริษัทคาดว่าจะทรงตัวจากไตรมาส 1/60 ที่มีกำไรสุทธิอยู่ที่ 53.04 ล้านบาท และรายได้รวมอยู่ที่ 314.68 ล้านบาท เนื่องจากในไตรมาสนี้ลูกค้าภาครัฐรายใหญ่หายไป 1 ราย
อย่างไรก็ตาม ในไตรมาส 2/60 บริษัทมีลูกค้ารายกลางและรายเล็กเข้ามาทดแทนลูกค้าภาครัฐรายใหญ่ 1 ราย ที่หายไป รวมทั้งบริษัทมีรายได้อื่นๆ เพิ่มเข้ามาจากการขายหุ้นของบริษัท เน็ตเบย์ จำกัด (มหาชน) หรือ NETBAY ซึ่งปัจจุบันเหลือถือหุ้นในสัดส่วน 10% ของทุนจดทะเบียนทั้งหมด ทำให้ในไตรมาสนี้บริษัทบันทึกการขายหุ้น NETBAY เข้ามาจำนวนมาก
“การขายหุ้น NETBAY เพราะมองว่ามีกำไร จากต้นทุน 1 บาท ปัจจุบันราคาประมาณ 16 บาท ซึ่งจะนำผลตอบแทนที่ได้มาลงทุนต่อ และปันผลให้กับผู้ถือหุ้น ส่วนจะมีการขายหุ้น NETBAY ออกไปอีกหรือไม่นั้น ขึ้นอยู่กับนโยบายของบอร์ด ซึ่งขณะนี้ยังมีนโยบายถือหุ้น 10% โดยมีการทบทวนเป็นระยะ” นางมรกต กล่าว
 
สำหรับผลการดำเนินงานในปี 2560 บริษัทตั้งเป้าหมายมีรายได้รวมเติบโต 30% จากปี 2559 ที่บริษัทมีรายได้รวมอยู่ที่ 1,020.68 ล้านบาท และตั้งเป้าอัตรากำไรขั้นต้น (Gross Profit Margin) ปีนี้ไม่ต่ำกว่า 25% เพิ่มขึ้นจากปีก่อนอยู่ที่ 22.91% เนื่องจากความต้องการระบบ Cloud Solutions เพิ่มขึ้นอย่างต่อเนื่อง ซึ่งบริษัทมีระบบ Cloud Solutions ที่ตรงกับความต้องการของลูกค้าในราคาที่ลูกค้าพอใจ
ขณะเดียวกัน รายได้ในปี 2560 ยังเป็นการเติบโตจากจำนวนลูกค้าที่เพิ่มขึ้นด้วย คาดสิ้นปี 2560 ฐานลูกค้าเพิ่มขึ้นเป็น 1,400 บริษัท จากปี 2559 ที่มีอยู่ 800 บริษัท โดยปัจจุบันมีฐานลูกค้าในมือแล้ว 1,000 บริษัท และในปี 2561 ตั้งเป้าหมายมีลูกค้าประมาณ 3,000 บริษัท
“ช่วงเดือน ต.ค.นี้ ภาครัฐสามารถเช่าศูนย์ดาต้าเซ็นเตอร์ของเอกชนได้ เพราะภาครัฐสร้างศูนย์ดาต้าเซ็นเตอร์ได้ทัน ดังนั้นในปีนี้จึงเป็นโอกาสที่บริษัทจะได้งานของภาครัฐมากขึ้นจำนวนมาก แต่บริษัทยังคงโฟกัสที่ลูกค้ารายกลางและรายย่อยมากกว่า” นางมรกต กล่าว